‘અતા’ પાલનપુરીએ જે કેડી કંડારી તે પછી તો કાયમ માટે પાલનપુરી શાયરોની ઓળખ બની રહી. પણ એ કેડીનું પહેલું અને સૌથી જાણીતું પગલું એટલે ‘શૂન્ય’ પાલનપુરી! પાલનપુરી શાયરોમાં શિરમોર ગણાતા શૂન્ય પાલનપુરીની ગઝલોની જાહોજલાલી જબરી છે. ડૉ. એસ.એસ. રાહીના પુસ્તક ‘શૂન્યલોક’માં જાણીતા વિવેચક ચંદ્રકાન્ત શેઠ લખે છે, ‘ગુજરાતી ગઝલમાં સભરતા લાવવામાં જે કેટલાક ઉમદા શાયરોએ પોતાનું શહૂર દેખાડ્યું તેમાંના એક તે ‘શૂન્ય’ પાલનપુરી. ‘શૂન્ય’ તો અલગારી શાયરનાં ખમીર અને ખુમારીના ગાયક. તેમની ગઝલોનાં મૂળિયાં આત્મતત્ત્વ ને પરમતત્ત્વની ભોંયમાં ઊતરેલાં હોવાનું વરતાય છે. જીવનની કેવી ઊંડી અને સમતોલ સમજ ‘શૂન્ય’ની છે તે એમની ગઝલો બરોબર બતાવે છે. એમના અવાજમાં એમના અસલીપણાનો રણકો છે ને તેથી જ પ્રથમ દર્શને કેટલીક વાર સાદી લાગતી ગઝલમાં એમનો વૈભવ પણ અનુભવી શકાય છે.’